《和缉熙过毛英懋西园隐居》
明代·罗伦

肝腑嬴余五亩春，草堂云暖小山贫。
尘中物色原无我，林下心情见此人。
鹤伴野翁梳白发，蝶随春色上乌巾。
褰衣细问西园老，怕有人家可并邻。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。